Detsembrikuu on sel aastal alanud musikaalselt, kuna lühikese ajaga olen jõudnud vaatamas käia kahte kontserti. Esimene neist oli jõulujazz Laura ja Tafenau esitluses ning teine oli Jäääära kontsert.    Jõulujazz oli minu jaoks küll esmakordne kogemus, mis oli ühtaegu nii liigutav kui ka natuke pettumus. Muusika oli jazz nagu ikka ja sobis hästi Niguliste kiriku seinte vahele. Kuna kontserti tutvustusest olin eelnevalt aga lugenud, et kavas on nii seatud jazzi palasid  kui ka tuntud popmuusika lugusid, siis oli kogu aeg kerge ootus kuulda Laura "Lihtsad asjad" laulu, aga nagu selgus, siis reklaam ei pidanud paika ja lootus läks tühja. Üldjoontes oleks võinud kontsert olla natuke aktiivsem, sest kuidagi unine tunne oli istuda, kuigi muusika kõrvale kuulata oli hea.    Jäääär oli seevastu midagi väga toredat. Kohe nii tore, et tükk aega hiljemgi kummitasid Jäääära laulukesed peas. Seekord oli siis tegu veidi ebatraditsioonilise koosseisuga (Teet Velling, Indrek  Kalda, Riho Sibul, Jaan Sööt, Tarvo Jaaksoo ja Tõnu Timm), kes aastaid tagasi natuke koos muusikat tegid ja otsustasid asja uuesti plaati mängida. Minu üllatuseks puudus sealt ainult Inboil, kes ilmselt ei kuulunud tol ajal veel Jäääära koosseisu. Igatahes Jäääär on tore ja alati on mõnus neid kuulata.